*Projekts*

LATVIJAS REPUBLIKAS MINISTRU KABINETS

2018. gada \_\_. \_\_\_ Noteikumi Nr. \_\_

Rīgā (prot. Nr. \_\_ \_\_. §)

**Noteikumi par personu īpašuma stāvokļa un ienākumu līmeņa atbilstību juridiskās palīdzības piešķiršanai un to izvērtēšanas kārtību**

Izdoti saskaņā ar

Valsts nodrošinātās juridiskās palīdzības likuma

3. panta 2.1 un trešo daļu

1. Noteikumi nosaka izvērtēšanas nosacījumus un kārtību gadījumos, kad par atbilstošu valsts nodrošinātās juridiskās palīdzības (turpmāk – juridiskā palīdzība) piešķiršanai uzskatāms īpašuma stāvoklis un ienākumu līmenis personai (turpmāk – pieprasītājs), kurai:

1.1. atbilstoši Latvijas Republikas noslēgtajām starptautiskajām saistībām ir tiesības uz valsts nodrošināto juridisko palīdzību vai kurai nepieciešama valsts nodrošinātā juridiskā palīdzība pārrobežu strīdos un kuras pastāvīgā dzīvesvieta vai domicils ir kāda no Eiropas Savienības dalībvalstīm, kā arī ārzemniekam, kurš Imigrācijas likumā noteiktajos gadījumos un kārtībā ir pakļauts izraidīšanas procedūrai,

1.2. ir tiesības pieprasīt juridisko palīdzību lietu kategorijās atbilstoši Civilprocesa likuma 82.1 pantā paredzētajiem tiesību uz pārstāvību izņēmumiem.

2. Šo noteikumu 1.1.apakšpunktā minētā pieprasītāja īpašuma stāvokli un ienākumu līmeni uzskata par atbilstošu valsts nodrošinātās juridiskās palīdzības piešķiršanai, ja pieprasītāja vidējie mēneša ienākumi pēdējo triju mēnešu laikā nepārsniedz 50 % no Latvijas Republikā noteiktās minimālās mēneša darba algas apmēra valsts nodrošinātās juridiskās palīdzības pieprasīšanas dienā.

3.Šo noteikumu 1.2.apakšpunktā minētā pieprasītāja īpašuma stāvokli un ienākumu līmeni uzskata par atbilstošu valsts nodrošinātās juridiskās palīdzības piešķiršanai, ja pieprasītāja vidējie mēneša ienākumi pēdējo triju mēnešu laikā nepārsniedz Latvijas Republikā noteiktās minimālās mēneša darba algas apmēru valsts nodrošinātās juridiskās palīdzības pieprasīšanas dienā un kuri Valsts nodrošinātās juridiskās palīdzības likuma 3.panta otrajā daļā noteiktajiem kritērijiem.

4. Valsts nodrošināto juridisko palīdzību pieprasītājs ir tiesīgs saņemt, ja pieprasītājam nepieder kustamais vai nekustamais īpašums, kuru var izmantot ienākumu gūšanai, izņemot gadījumus, kad:

4.1. pieprasītāja īpašumā esošais kustamais un nekustamais īpašums ir nepieciešams pieprasītāja un viņa ģimenes locekļu pamatvajadzību nodrošināšanai;

4.2. pieprasītāja īpašumā esošā kustamā vai nekustamā īpašuma atsavināšana nav samērojama ar nepieciešamās valsts nodrošinātās juridiskās palīdzības apmēru

5. Nosakot šo noteikumu 2. un 3.punktā minēto ienākumu līmeni, ņem vērā:

5.1. ienākumus no darba samaksas un pensijas (ieskaitot piemaksu pie pensijas), valsts sociālos pabalstus (izņemot Sociālās palīdzības un sociālo pakalpojumu likuma 5.pantā minētos), subsīdijas, atlīdzības, stipendijas, kompensācijas (izņemot valsts kompensāciju cietušajiem), uzturlīdzekļus un apdrošināšanas atlīdzību;

5.2. uzkrājumus, kas pārsniedz vienas minimālās mēneša darba algas apmēru;

5.3. ienākumus no saimnieciskās darbības, autoratlīdzības un honorāra, nekustamās mantas nomas (īres) un atsavināšanas, kustamās mantas nomas un atsavināšanas;

5.4. kapitāldaļas (izņemot, ja maksātnespējas procesa dēļ vai atbilstoši citu kompetentu institūciju nolēmumam īpašniekam nav iespēju gūt ienākumus no šī īpašuma, rīkoties ar to vai arī, ja 12 mēnešu periodā nav gūti ienākumi saimnieciskās darbības apturēšanas dēļ);

5.5. saņemtos dāvinājumus, mantojumus, dividendes un laimestus;

5.6. noslēgto uztura līgumu;

5.7. atsevišķi dzīvojoša laulātā vai bērna vecāka sniegto materiālo atbalstu naudas izteiksmē;

5.8. studējošā kredītu un sociālo kampaņu rezultātā gūto materiālo labumu.

6. Šo noteikumu 2. un 3.punktā minētais vidējais ienākumu apmērs var būt lielāks par 50 % no Latvijas Republikā noteiktās minimālās mēneša darba algas apmēra attiecībā uz katru pieprasītāja apgādībā esošu personu, ja apgādībā esošajai personai nav piešķirta pensija (izņemot apgādnieka zaudējuma pensiju). Šo noteikumu izpratnē apgādībā esoša persona ir:

6.1. bērns;

6.2. persona pēc pilngadības sasniegšanas, kas turpina vispārējās, profesionālās, augstākās vai speciālās izglītības iegūšanu un nestrādā algotu darbu, bet ne ilgāk kā līdz 24 gadu vecuma sasniegšanai;

6.3. nestrādājošs laulātais;

6.4. nestrādājoši vecāki vai vecvecāki;

6.5. persona, kuras labā pēc tiesas sprieduma no pieprasītāja tiek piedzīti uzturlīdzekļi;

6.6. aizgādnībā vai aizbildnībā esošas personas.

7. Pieprasītājs, iesniedzot iesniegumu par valsts nodrošinātās juridiskās palīdzības pieprasījumu, aizpilda tā pielikumu, kurā norāda šo noteikumu 4., 5. un 6.punktā minētās ziņas un iesniegumam pievieno attiecīgus dokumentus vai dokumentu kopijas, kas apliecina minēto ziņu patiesumu.

8. Pieprasītāja atbilstību valsts nodrošinātās juridiskās palīdzības saņemšanai sakarā ar viņa īpašuma stāvokli un ienākumu līmeni izvērtē Juridiskās palīdzības administrācija, pamatojoties uz iesniegto iesniegumu par valsts nodrošinātās juridiskās palīdzības pieprasījumu, tā pielikumu un tam pievienotajiem dokumentiem.

9. Ja Juridiskās palīdzības administrācijā ir pieņemts lēmums par valsts nodrošinātās juridiskās palīdzības piešķiršanu lietā un pieprasītājs lūdz piešķirt turpmāko valsts nodrošināto juridisko palīdzību tajā pašā lietā vai valsts nodrošināto juridisko palīdzību citā lietā, Juridiskās palīdzības administrācija neveic atkārtotu pieprasītāja atbilstības izvērtēšanu valsts nodrošinātās juridiskās palīdzības saņemšanai sakarā ar tās īpašuma stāvokli un ienākumu līmeni, ja pēc lēmuma pieņemšanas par juridiskās palīdzības piešķiršanu nav pagājuši seši mēneši.

10. Gadījumā, ja Juridiskās palīdzības administrācijas rīcībā ir nonākušas ziņas par izmaiņām pieprasītāja ienākumu līmenī un īpašuma stāvoklī, tā var veikt atkārtotu pieprasītāja atbilstības izvērtēšanu valsts nodrošinātās juridiskās palīdzības saņemšanai pēc savas iniciatīvas.

11. Personai ir pienākums laikus, bet ne vēlāk kā Juridiskās palīdzības administrācijas lēmuma par juridiskās palīdzības piešķiršanu noteiktajā termiņā, kas nav garāks par 10 mēnešiem, sniegt ziņas Juridiskās palīdzības administrācijai par sava ienākumu līmeņa un mantiskā stāvokļa atbilstību šajos noteikumos noteiktajiem kritērijiem turpmākās juridiskās palīdzības saņemšanai.

12. Ja iesniegums par valsts nodrošināto juridisko palīdzību un tam pievienotie dokumenti iesniegti līdz 2018.gada 31.decembrim, Juridiskās palīdzības administrācija izvērtē pieprasītāja atbilstību valsts nodrošinātās juridiskās palīdzības saņemšanai sakarā ar tā īpašuma stāvokli un ienākumu līmeni un pieņem atbilstošu lēmumu saskaņā ar Ministru kabineta 2009.gada 15.decembra noteikumiem Nr.1484 "Noteikumi par personas īpašuma stāvokļa un ienākumu līmeņa atbilstību valsts nodrošinātās juridiskās palīdzības piešķiršanai".

13. Atzīt par spēku zaudējušiem Ministru kabineta 2009.gada 15.decembra noteikumus Nr.1484 “Noteikumi par personas īpašuma stāvokļa un ienākumu līmeņa atbilstību valsts nodrošinātās juridiskās palīdzības piešķiršanai” (Latvijas Vēstnesis, 2009, 204.nr., 2011, 155.nr.).

14. Noteikumi stājas spēkā 2019. gada 1. janvārī.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

tieslietu ministrs Dzintars Rasnačs